**Toila valla haridusvaldkonna arengukava lisa 1:**

**taustaanalüüs**

OÜ Cumulus Consulting

November 2023

SISUKORD

[1. Rahvastikuarengud vallas ja piirkondades 3](#_Toc149091152)

[2. Hariduskorraldus 12](#_Toc149091153)

[2.1. Alusharidus 12](#_Toc149091154)

[2.2. Üldharidus 14](#_Toc149091155)

[2.3. Haridusränne 16](#_Toc149091156)

[2.4. Huviharidus ja huvitegevus 17](#_Toc149091157)

[2.5. Personal 18](#_Toc149091158)

[2.6. Kinnisvara 19](#_Toc149091159)

[2.7. Finantseerimine 20](#_Toc149091160)

[3. Teenusevajaduse prognoos 23](#_Toc149091161)

[4. Finantsvõimekus 26](#_Toc149091162)

[5. Kokkuvõte ja Toila Gümnaasiumi tulevikualternatiivid 29](#_Toc149091163)

# Rahvastikuarengud vallas ja piirkondades

Toila valla elanike arv oli rahvastikuregistri andmetel 1. jaanuari 2023. a seisuga 4548 inimest. Viimase 15 aasta jooksul on rahvaarv valla territooriumil aastakeskmiselt kahanenud 1%, kokku u 700 inimese võrra (joonis 1).

Joonis 1. Rahvaarvu muutus Toila vallas 2008-2023 (rahvastikuregister)

Kuni 6-aastaste laste arv on kahanenud. Kui 2023. aasta alguses on vanusrühmas 248 last, siis 15 aastat tagasi oli neid ligi 100 võrra enam (joonis 2).

Joonis 2. Vanusrühma 0-6 muutus Toila vallas 2008-2023 (rahvastikuregister)

Koolieas laste arv on vaatlusperioodi samuti kahanenud, 2023. aasta algul elas vallas 617 7-18 aastast. Laste arv kahanes tempokamalt perioodi esimesel poolel, möödunud üheksal aastal on see olnud suhteliselt stabiilselt 600 kandis (joonis 3).

Joonis 3. Vanusrühma 7-18 muutus Toila vallas 2008-2023 (rahvastikuregister)

Tööealine elanikkond (vanusrühm 19-64) on perioodil 2008-2023 vähenenud, seejuures kiiremas tempos viimasel kümnel aastal. Vallas on kokku 2612 tööeas elanikku. Eakate arvukus on järjepidevalt kasvanud. Viieteistkümne aasta jooksul on lisandunud u 170 65-aastast või vanemat elanikku. Vanusrühmade aastakeskmine muutuste dünaamika ajaperioodidel on olnud erinev. Laste arv kahaneb kiirenevas tempos, noorte arvukus on püsinud pigem stabiilne (joonis 4).

Joonis 4. Rahvaarvu aastakeskmine muutus vanuserühmades 2008-2023 (rahvastikuregister)

Viimaste aastate rahvastikuandmete vaatamisel tuleb arvestada, et need on mõnevõrra mõjutatud kohaliku omavalitsuse täpsusega rahvastiku andmete täpsustamisest rahvastikuregistris (muudatused jõustusid 2.01.2019). Samas ei mängi käesoleva töö fookuse seisukohast KOV täpsusega rahvastik olulist rolli - 2023 kokku 51 elanikku - nendest nooremates vanusrühmades kaheksa. Sündimus- ja rändeprotsesside kirjeldamise selguse huvides ei ole esitatud andmetes omavalitsuse täpsusega rahvastikuga arvestatud.

Vald on analüüsis jaotatud neljaks piirkonnaks. Rahvaarv kõikides piirkondades on samas suurusjärgus. Kohtla ja Toila piirkonnas on u 1200, Kohtla-Nõmme piirkonnas u 1100 ja Voka piirkonnas u 1000 elanikku.

Viimase kuue aasta vaates saab piirkondade rahvaarvu muutuse vaates eristada kahte trendi. Kui Toila piirkonnas on rahvaarv kasvanud 6% võrra, siis Kohtla, Kohtla-Nõmme ja Voka piirkonnas kahanenud 8%-9% võrra (joonis 5).

Joonis 5. Rahvaarvu muutus piirkondades 2017 võrrelduna 2023 (rahvastikuregister)

Piirkondade vaates on dünaamika sarnane – kahanevates piirkondades on rahvaarv vähenenud igal aastal ja Toila piirkonnas peaaegu iga-aastaselt suurenenud (joonis 6).

Joonis 6. Rahvaarvu muutus piirkondades aastate lõikes 2017-2023 (rahvastikuregister)

Vallas on kokku 29 asustusüksust. Enam kui 2/3 elanikkonnast paikneb neljas suuremas asustusüksuses (Kohtla- Nõmme, Toila ja Voka alevik ning Järve küla). Üheteistkümnes külas on elanike enam kui 50, ülejäänud asustusüksustes vähem.

Loomulik iive on vallas perioodil 2017-2022 olnud negatiivne ehk surmade arv ületab sündide arvu. Aastane sündide arv vallas tervikuna on olnud vahemikus 22-47, aastakeskmiselt on sünde 32. Aastakeskmiselt on surmasid olnud 58. Perioodil kokku on aastakeskmiselt vallas lahkunud 19 inimest enam kui saabunud (joonis 7).

Joonis 7. Loomulik- ja rändeiive 2017-2022 (rahvastikuregister)

Kohtla ja Kohtla-Nõmme piirkonnas on aastakeskmiselt sündinud 9 last, Toila ja Voka piirkonnas 7 last. Just Toila ja Voka piirkonnas on sündide arv möödunud kahel aastal olnud eriti väike (joonis 8).

Joonis 8. Sündide arv piirkondades 2017-2022 (rahvastikuregister)

Summaarne sündimuskordaja on Toila vallas viimasel kuuel aastal olnud vahemikus 1,22-2,11 last viljakas eas naise kohta, keskmiselt 1,52 last. See on allpool rahvastiku taastetaset (keskmiselt 2,1 last) ja Eesti keskmist näitajat samal perioodil (1,6 last). Möödunud kolm aastat on olnud vaatlusperioodi kõige madalama sündimusega aastad.

Piirkondade vaates saab välja tuua, et Kohtla-Nõmme piirkonnas on sündimuskordaja perioodil olnud võrreldes teistega oluliselt kõrgem. Teisalt tuleb väikese rahvaarvuga piirkondade puhul arvestada, et ka väiksemad kõikumised sündide arvu absoluutväärtuses omavad suuremat mõju summaarse sündimuskordaja väärtusele (joonis 9).

Joonis 9. Summaarne sündimuskordaja piirkondades 2017-2022 (arvestused rahvastikuregistri andmetel)

Ajas ja piirkondades on rändekäitumine vallas olnud mõnevõrra erinev. Perioodil 2017-2019 oli rändesaldo vallas tervikuna negatiivne aastakeskmiselt -12 inimese võrra ja aastatel 2020-2022 negatiivne aastakeskmiselt -26 inimese võrra. Väljaränne on suurenenud eelkõige Kohtla ja Voka piirkonnas. Toila piirkonnas on saldo olnud kõikidel aastate positiivne (joonis 10).

Joonis 10. Rändeiive piirkondades 2017-2022 (rahvastikuregister)

Kokkuvõtvalt on viimasel kuuel aastal loomuliku- ja rändeiibe mõju rahvaarvu muutusele olnud võrdväärne - vastavalt -0,5% ja -0,4% aastas. Loomuliku iibe mõju on olnud suurim Kohtla-Nõmme piirkonnas. Rändeiibe aastakeskmine mõju on olnud ainsana positiivne Toila piirkonnas (1,2%), samal ajal on Kohtla ja Voka piirkond kaotanud negatiivse rändeiibe mõju aastakeskmiselt vastavalt -1,2% elanikkonnast (tabel 1).

Tabel 1. Loomuliku- ja rändeiibe mõju rahvaarvu muutusele piirkondades 2017-2022 (rahvastikuregister)

|  |  |  |  |  |  |  |  |
| --- | --- | --- | --- | --- | --- | --- | --- |
| **Loomuliku iibe jaotus** | **2017** | **2018** | **2019** | **2020** | **2021** | **2022** | **aastakeskmine** |
| Kohtla | -1,0% | 0,1% | 0,1% | -0,7% | -0,5% | -0,7% | **-0,5%** |
| Kohtla-Nõmme | -1,5% | -1,2% | -1,1% | -1,6% | -0,6% | -0,3% | **-1,0%** |
| Toila | 0,1% | -0,1% | 0,0% | -0,3% | -0,3% | -0,8% | **-0,2%** |
| Voka | 0,2% | -0,5% | -0,2% | 0,0% | -1,1% | -0,7% | **-0,4%** |
| **Kokku** | **-0,6%** | **-0,4%** | **-0,3%** | **-0,7%** | **-0,6%** | **-0,6%** | **-0,5%** |
|  |  |  |  |  |  |  |  |
| **Rändeiibe jaotus** | **2017** | **2018** | **2019** | **2020** | **2021** | **2022** | **aastakeskmine** |
| Kohtla | 0,2% | -0,1% | -2,8% | -1,9% | -2,2% | -0,1% | **-1,2%** |
| Kohtla-Nõmme | -1,0% | 1,0% | -1,5% | -0,3% | 0,0% | -0,5% | **-0,4%** |
| Toila | 1,6% | 1,6% | 2,0% | 0,6% | 1,3% | 0,1% | **1,2%** |
| Voka | -1,7% | -1,6% | -0,4% | -2,6% | 0,3% | -1,4% | **-1,2%** |
| **Kokku** | **-0,2%** | **0,2%** | **-0,8%** | **-1,0%** | **-0,2%** | **-0,5%** | **-0,4%** |

Võrreldes rahvastiku vanusstruktuuri 2023. aastal kuue aasta taguse ajaga (arvestades sünde, arvestamata surmasid), joonistub välja dünaamika, kus valla kui terviku vaates on sisseränne toimunud eelkõige vanuserühmades 0-14 ning põhiline osa väljarändest vanusrühmades 20-29 eluaastat. Samas on sissreände vanusrühmade absoluutnumbrid väiksemad (tabel 2).

Tabel 2. Rändesaldo perioodil 2017- 2022 vanusrühmades (rahvastikuregister)

|  |  |  |  |  |  |
| --- | --- | --- | --- | --- | --- |
| **Vanus** | **Kohtla** | **Kohtla-Nõmme** | **Toila** | **Voka** | **Toila vald** |
| **0 –4** | -5 | 12 | 21 | 3 | **31** |
| **5 – 9** | -9 | 14 | 11 | -2 | **14** |
| **10 – 14** | 6 | -1 | 7 | -1 | **11** |
| **15 – 19** | -8 | -4 | -7 | -6 | **-25** |
| **20 – 24** | -31 | -30 | -7 | -6 | **-74** |
| **25 – 29** | -20 | -8 | -23 | -24 | **-75** |
| **30 – 34** | 0 | 4 | 3 | -17 | **-10** |
| **35 – 39** | -4 | 4 | 17 | -9 | **8** |
| **40 – 44** | -11 | -3 | 12 | -5 | **-7** |
| **45 –49** | -6 | 0 | 22 | -6 | **10** |
| **50 – 54** | 2 | -5 | 6 | -3 | **0** |
| **55 – 59** | -6 | -2 | 4 | -1 | **-5** |
| **Kokku** | **-92** | **-19** | **66** | **-77** | **-122** |

Täpsemalt on aastatel 2017 kuni 2022 kuni 6-aastaste rändesaldo on olnud valla tervikvaates peale lähteaastat igal aastal positiivne. Lapsi on enim lisandunud Toila (+30) ja Kohtla-Nõmme (+16) piirkonda. Teisalt suurem oli sisseränne perioodi esimesel poolel. Põhikoolieas lapsi on lisandunud kokku 21, enam kui pool neist Toila piirkonda (+13). Gümnaasiumieas noorte arvu ränne oluliselt mõjutanud ei ole (tabel 3).

Tabel 3. Kuni 18-aastaste rändesaldo aastate, vanuserühmade ja piirkondade lõikes (rahvastikuregister)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Toila vald** | **2017** | **2018** | **2019** | **2020** | **2021** | **2022** | **Kokku** | **2017-2019** | **2020-2022** |
| **0 –6** | 16 | 9 | 8 | 1 | 2 | 4 | 40 | 33 | 7 |
| **7 – 15** | 7 | 15 | -11 | -3 | 3 | 10 | 21 | 11 | 10 |
| **16 – 18** | 2 | -4 | -1 | -2 | 5 | 1 | 1 | -3 | 4 |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Kohtla** | **2017** | **2018** | **2019** | **2020** | **2021** | **2022** | **Kokku** | **2017-2019** | **2020-2022** |
| **0 –6** | 1 | 4 | -5 | -6 | -2 | 3 | **-5** | **0** | **-5** |
| **7 – 15** | 5 | 3 | -3 | -6 | -2 | 2 | **-1** | **5** | **-6** |
| **16 – 18** | 0 | 1 | -2 | -2 | -2 | 1 | **-4** | **-1** | **-3** |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Kohtla-Nõmme** | **2017** | **2018** | **2019** | **2020** | **2021** | **2022** | **Kokku** | **2017-2019** | **2020-2022** |
| **0 –6** | 4 | 3 | 3 | 8 | 1 | -3 | **16** | **10** | **6** |
| **7 – 15** | 3 | 11 | -8 | 0 | -4 | 4 | **6** | **6** | **0** |
| **16 – 18** | 2 | -1 | 0 | 1 | 1 | 1 | **4** | **1** | **3** |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Toila** | **2017** | **2018** | **2019** | **2020** | **2021** | **2022** | **Kokku** | **2017-2019** | **2020-2022** |
| **0 –6** | 10 | 2 | 11 | -1 | 4 | 4 | **30** | **23** | **7** |
| **7 – 15** | 1 | 2 | 2 | 3 | 5 | 0 | **13** | **5** | **8** |
| **16 – 18** | 1 | -3 | 1 | 1 | 3 | -2 | **1** | **-1** | **2** |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Voka** | **2017** | **2018** | **2019** | **2020** | **2021** | **2022** | **Kokku** | **2017-2019** | **2020-2022** |
| **0 –6** | 1 | 0 | -1 | 0 | -1 | 0 | **-1** | **0** | **-1** |
| **7 – 15** | -2 | -1 | -2 | 0 | 4 | 4 | **3** | **-5** | **8** |
| **16 – 18** | -1 | -1 | 0 | -2 | 3 | 1 | **0** | **-2** | **2** |

Toila valla elanikest 5,5% on kuni 6-aastased, 13,6% vahemikus 7-18 eluaastat, tööealisi on 57,4% ning 65-aastaseid ja vanemaid elanikke 23,5 % kogurahvastikust. Kuni 18-aastaste osakaal kogurahvastikus (19 %) on madalam Eesti keskmisest näitajast (20,2%). Tööealisi on võrreldes Eesti keskmisega (59,6%) samuti vähem, eakate osakaal rahvastikus on sellevõrra kõrgem (Eesti keskmine on 20,2%). Piirkondade lõikes olulised erinevused nooremate rühmade vanusjaotuses puuduvad (joonis 11).

Joonis 11. Vanusrühmade osakaal piirkondades 2023 (rahvastikuregister)

Aastaks 2023. aastaks on kujunenud valla elanikkonna soo-vanuskoosseis, kus elanike jaotus on vanuseliselt tasakaalust väljas. Arvukaimad 5-aastased vanuserühmad (elanike arv u 350) on vahemikus 45-69 eluaastat. Vanusrühmades vahemikus 5-19 ja 30-44 on u 250 elanikku. Vanusrühmades 0-4 ja 20-29 alla 200 elaniku. Seega on viljakasse ikka juba sisenenud oluliselt väiksemad põlvkonnad ehk ilma sisserändeta leiab kümnendil aset sündide arvu kahanemine (joonis 12).

Joonis 12. Rahvastiku soo-vanusjaotus Toila vallas seisuga 1.01.2023 (rahvastikuregister)

Toila valla laste aastakäigud on vahemikus 20 kuni 67 last, v.a. eriti madala sündimusega viimase kolme aasta põlvkonnad. Enamus suuremaid aastakäike on koolieas (joonis 13).

Joonis 13. Kuni 18-aastased lapsed Toila vallas 1.01.2023 (rahvastikuregister)

Kui keskmine põlvkondade suurus on piirkondades samaväärne, siis laste vanusjaotuses on siiski erinevusi. Väikese rahvaarvu tõttu on kõikumised üksteisele järgnevates aastakäikudes tihtipeale mitmekordsed (joonis 14):

* Kohtla piirkonnas on laste arv aastakäikudes vahemikus 6-22 last, keskmiselt 13 last;
* Kohtla-Nõmme piirkonnas on laste arv aastakäikudes vahemikus 3-21 last, keskmiselt 11 last;
* Toila piirkonnas on laste arv aastakäikudes vahemikus 2-19 last, keskmiselt 12 last;
* Voka piirkonnas on laste arv aastakäikudes vahemikus 3-16 last, keskmiselt 10 last.

Joonis 14. Kuni 18-aastased lapsed piirkondades 1.01.2023 (rahvastikuregister)

Vaadeldes valla ja piirkondade lapsi kolmeaastaste vanusrühmadena, on näha, et hetkel on laste arv suurim gümnaasiumieas ja väikseim 4-6 aasta pärast kooli minejate hulgas. Olemasoleva vanusstruktuuri järgi siseneb järgneval kolmel aastal vallas põhikooliikka 15 last vähem kui sealt väljub, kuid 4-6 aasta pärast 60 last vähem (kui praegune II kooliaste). Kohtla-Nõmme ja Toila piirkonnas on enim järgneval kolmel aastal kooli minejaid, Voka piirkonnas lapsi I kooliastmes ning Kohtla piirkonnas II ja III astme lapsi (tabel 6).

Tabel 4. Lapsed 3-aastaste vanuserühmadena vallas ja piirkondades 1.01.2023 (rahvastikuregister)

|  |  |  |  |  |  |
| --- | --- | --- | --- | --- | --- |
|  | **Toila vald** | **Kohtla** | **Kohtla-Nõmme** | **Toila** | **Voka** |
| kooli 4-6 aasta pärast | 95 | 25 | 22 | 25 | 23 |
| kooli 3. a. jooksul | 133 | 28 | 41 | 41 | 23 |
| I aste | 156 | 37 | 39 | 39 | 41 |
| II aste | 154 | 50 | 34 | 33 | 37 |
| III aste | 148 | 50 | 29 | 42 | 27 |
| gümnaasium | 159 | 42 | 39 | 40 | 38 |
| **põhikoolis 6 aasta pärast** | **-74** | **-47** | **0** | **-9** | **-18** |

# Hariduskorraldus

Toila vallas tegutseb 4 munitsipaalomandis haridusasutust: Toila Gümnaasium, Kohtla-Nõmme Kool (lasteaed-kool), Voka Lasteaed Naksitrallid ja Toila Muusika- ja Kunstikool (huvikool). Eraomandis Toila Lasteaed Naerumeri lõpetas tegevuse õppeaasta 22/23 lõpuga.

## Alusharidus

Õppeaastal 23/24 käib lasteaedades 10-s rühmas 141 last. Keskmine laste arv rühmas on 14,1 last (joonis 15).

Joonis 15. Laste arv Toila valla lasteaedades õppeaastatel 10/11 kuni 23/24 (EHIS)

Kohtla-Nõmme Kooli lasteaia osas on õppeaastal 23/24 neljas rühmas 41 last. Voka Lasteaias Naksitrallid kuues rühmas on lapsi kokku 100. Eelneval õppeaastal oli neid 60 ehk siis Toila Lasteaed Naerumeri tegevuse lõpetamise järel on valdav osa lastest siirdunud Voka Lasteaeda (joonis 16).

Joonis 16. Laste arv Toila valla lasteaedades õppeaastatel 18/19 kuni 23/24 (EHIS)

Keskmine rühmade täituvus valla lasteaedades on pigem madal. Seda eelkõige tulenevalt Kohtla-Nõmme täituvusest, kus oli 23/24 õppeaastal rühmas keskmiselt 10,3 last. Voka Lasteaias on keskmiselt 16,7 last rühmas (tabel 5).

Tabel 5. Keskmine laste arv lasteaiarühmades õppeaastatel 10/11 kuni 23/24 (EHIS)

|  |  |  |  |  |
| --- | --- | --- | --- | --- |
| **õppeaasta** | **Toila vald** | **Kohtla-Nõmme Kool** | **Toila Lasteaed Naerumeri** | **Voka Lasteaed Naksitrallid** |
| 10/11 | 15,0 | 16,5 | 15,7 | 14,0 |
| 11/12 | 14,4 | 14,0 | 17,7 | 12,6 |
| 12/13 | 13,1 | 16,0 | 12,7 | 12,2 |
| 13/14 | 15,5 | 16,5 | 15,0 | 15,4 |
| 14/15 | 14,3 | 14,0 | 14,0 | 14,6 |
| 15/16 | 13,3 | 13,0 | 12,7 | 13,8 |
| 16/17 | 15,5 | 14,0 | 16,7 | 15,6 |
| 17/18 | 14,7 | 14,0 | 18,0 | 13,2 |
| 18/19 | 14,8 | 14,0 | 17,7 | 13,6 |
| 19/20 | 15,9 | 15,0 | 19,7 | 14,2 |
| 20/21 | 15,8 | 18,0 | 18,7 | 12,8 |
| 21/22 | 15,4 | 17,7 | 18,7 | 12,0 |
| 22/23 | 13,3 | 10,0 | 15,3 | 15,0 |
| 23/24 | 14,1 | 10,3 |  | 16,7 |

Hariduslike erivajaduste vaates on lasteaedades kokku 20 eesti keelest erineva koduse keelega täiendavat tuge vajavat last, kellest valdav osa saab tugiõpet ning 12 kõneravi vajavat last, kes saavad logopeedilist abi.

Voka Lasteaia[[1]](#footnote-1) ja Kohtla Nõmme Kooli[[2]](#footnote-2) lasteaia õppetegevuste korraldust on täpsemalt avatud asutuste arengukavades.

## Üldharidus

Möödunud 15 aasta vaates oli õpilaste arv Toila valla põhikoolides pikka aega stabiilne (u 300 õpilast), kuid kahel viimasel õppeaastal on see olnud u kümnendiku võrra kõrgem. Õppeaastal 23/24 õpib põhikooliastmes 335 õpilast. Gümnaasiumiõpilaste arv on küll 15 aasta taguse ajaga kümnekonna võrra madalam, kuid võrreldes madalseisuga kümmekond õppeaastat tagasi, siiski paarikümne võrra kõrgem. Üldpildis on õpilaste arvu dünaamika ajas olnud stabiilne (joonis 17).

**Joonis 17. Õpilaste arv Toila valla põhikoolides ja gümnaasiumis õppeaastatel 09/10 kuni 23/24 (EHIS)**

Kohtla-Nõmme koolis on õppeaastal 23/24 õpilasi 126, mida on ligi 40 last enam kui veel paar aastat tagasi. Toila Gümnaasiumi põhikooliosas on õpilasi 203 ja gümnaasiumiastmes 56. Ehk kahe viimase õppeaasta põhikooliõpilaste arvu kasv on tulnud eelkõige Kohtla-Nõmme Kooli arvelt (joonis 18).

**Joonis 18. Õpilaste arv Toila valla koolides õppeaastatel 09/10 kuni 23/24 (EHIS)**

Õppeaastal 23/24 on Kohtla-Nõmme Koolis konkurentsitult suurim I kooliaste 62 õpilasega, mida on ligi kolm korda enam kui 22 õpilast III kooliastmes. Toila Gümnaasiumis jaotuvad õpilased astmete vahel võrdsemalt. I ja II astmes mõlemas on u 70 õpilast, III astmes 63 õpilast (joonis 19).

**Joonis 19. Õpilaste arv kooliastmete lõikes õppeaastal 23/24 (EHIS)**

Haridusliku erivajadusega laste õpe on korraldatud lähtuvalt kaasava hariduse kontseptsioonist. Õppeaastal 22/23 on valla koolides üldist tuge vajavaid õpilasi 108 ehk 32% kõikidest põhikooliõpilastest. Tõhustatud tuge vajavaid õpilasi on 17 ja erituge vajavaid õpilasi 1. Eri- ja tõhustatud toe vajadusega õpilased moodustasid 5% kõikidest õpilastest. Ajas on suurenenud nii toevajadusega laste arv kui ka osakaal. Õppeaasta 23/24 toevajadusega laste arvud kinnitatakse alles 10. novembri seisuga (tabel 10).

Tabel 6. Tuge vajavate õpilaste arv koolides õppeaastatel 19/20 kuni 23/24 (Toila Vallavalitsus)

|  |  |  |  |  |
| --- | --- | --- | --- | --- |
| **Asutus** | **Õppeaasta** | **Üldtugi** | **Tõhustatud tugi** | **Eritugi** |
| **Toila Gümnaasium (põhikool)** | 2019/2020 | teadmata | 6 |  |
| 2020/2021 | teadmata | 9 |  |
| 2021/2022 | teadmata | 5 |  |
| 2022/2023 | 90 | 10 | 1 |
| 2023/2024 | 98 | 10 | 1 |
| **Kohtla-Nõmme Kool** | 2019/2020 | teadmata | teadmata | teadmata |
| 2020/2021 | 20 | 2 |  |
| 2021/2022 | 24 | 5 |  |
| 2022/2023 | 18 | 7 |  |
| 2023/2024 | teadmata | 7 |  |

Toila Gümnaasiumi[[3]](#footnote-3) ja Kohtla Nõmme Kooli[[4]](#footnote-4) õppetegevuste korraldust on täpsemalt avatud asutuste arengukavades.

## Haridusränne

Lasteaia, põhikooli ja gümnaasiumiõpilaste rännet on täpsemalt analüüsitud **21/22 õppeaasta seisuga** töös „Gümnaasiumihariduse perspektiiv Toila vallas“ (Cumulus Consulting OÜ, 2022)[[5]](#footnote-5). Peamised esitatud järeldused haridusrändest on seal järgnevad:

* Valla lasteaiad teenindavad valdavalt oma valla lapsi - 86% valla lasteaedades käivatest lastest on Toila valla sissekirjutusega lapsed. Muu omavalitsuse lapsi oli õppeaastal21/22 24, nende arv on paari aastaga kümnekonna võrra kahanenud;
* Teisalt käib kolmandik valla lastest (77) lasteaias väljaspool valda (sh 65 last Kohtla-Järve linna lasteaedades). Kuigi väljaspool valda käivate laste arv on absoluutnumbrites pigem vähenenud, siis osakaal kasvanud;
* Kohtla piirkonnas lasteaed puudub ja lapsed käivad lasteaias lõviosas väljaspool valda (48 last ehk 89%), peamiselt Kohtla-Järve linna lasteaedades;
* Kohtla-Nõmme piirkonna lastest 70% käib kohalikus lasteaias ja 18 last väljaspool valda;
* Toila ja Voka piirkonnas eelistatakse veel selgemalt kohapealset lasteaeda ja väljaspool valda käib lapsi vähe. Mõningane vallasisene liikumine leiab aset Toila piirkonnast Voka lasteaeda;
* Toila valla elanikest lapsed moodustavad u ¾ koolide põhikooliõpilastest, see osakaal on viimastel aastatel kahanenud;
* Toila valla elanikest noortest õppis kohalikus gümnaasiumis 43%. Gümnaasiumiastmes on suurenenud teise omavalitsuse elukoha registreeringuga õpilaste arv;
* Kohtla piirkonna põhikooliõpilastest õpib 94% väljaspool valda (119 õpilast). Kohtla-Nõmme piirkonna põhikooliõpilastest õpib 50 (54%) kodukoolis ja 43 väljaspool valda. Toila ja Voka piirkonna põhikooliõpilastest õpib 80% või enam Toila Gümnaasiumis, ülejäänud mujal;
* Seega piirkondade vahelist haridusrännet (Kohtla-Nõmme suunalt Toilasse ja vastupidi) põhikooliastmes ei toimu, Toila Gümnaasium on kodukool ka Voka piirkonna õpilastele;
* Kohtla-Nõmme koolis on pooled õpilased kohaliku piirkonna lapsed. Väljastpoolt valda tuleb 43 õpilast. Toila Gümnaasiumis moodustavad Toila ja Voka piirkonna õpilased 85% kooli õpilaskonnast:
* Piirkonna õpilaste osakaal kodukooli õpilastest kooliastmetes on Toila Gümnaasiumis püsiv. Kohtla-Nõmme koolis on viimastel aastatel suurenenud väljastpoolt valda tulevate laste arv – I kooliastmes on piirkonna lapsi vaid 37%, II ja III astmes ligi 60%. Kodupiirkonna koolis õppijate osakaalus kooliastmete lõikes olulisi muutusi aset leidnud ei ole.

Võrreldes kahe aasta taguseid detailse analüüsi tulemusi 23/24 õppeaasta esmaste andmetega, saab väita, et olulisi muutusi õpilasrände mustris aset leidnud ei ole.

## Huviharidus ja huvitegevus

Toila vallas tegutseb üks huvikool - valla hallatav asutus Toila Muusika- ja Kunstikool. Õppurite arv on viimasel viieteistkümnel aastal olnud vahemikus 49-89 õpilast. Möödunud seitsmel aastal on õpilaste arv olnud suhteliselt stabiilne - õppeaastal 23/24 õpib koolis 77 õpilast (joonis 20).

Joonis 20. Õpilaste arv Toila Muusika- ja Kunstikoolis õppeaastatel 09/10 kuni 23/24 (EHIS)

Koolis on avatud 8 muusika ja kunsti suuna õppekava. Koolis saab õppida kahel huvialal – kunst ja muusika (sh klaver, kitarr, kannel, saksofon, plokkflööt ja akordion). Õpilaste arv jaguneb kunsti ja muusika suuna vahel enamvähem pooleks. Õppeaastal 23/24 on õpilastest 72 Toila valla elanikud ja 5 mujalt omavalitsustest. Umbkaudu 2/3 õpilastest on läbi aastate olnud vanuses 7-11 eluaastat ja kolmandik vanuses 12-18 eluaastat. Õpe toimub Toila Gümnaasiumiga samas hoones.

Valla lastele on loodud laialdased võimalused huvitegevuses osalemiseks. Toila valla üldhariduskoolide juures on mitmekesine huviringide valik - kokku 25 erinevat ringi. Sealhulgas 14 ringi 187 osalejaga Toila Gümnaasiumis ja 11 ringi 115 osalejaga Kohtla-Nõmme Koolis. Kui Toila Gümnaasiumis on ringides osalemine võrreldes õpilaste arvuga kooliastmetes pigem ühtlasem, siis Kohtla-Nõmme Koolis osalevad ringides valdavalt I ja II kooliastme õpilased, kuid seda aktiivsemalt (tabel 7).

Tabel 7. Huviringid koolides õppeaastal 23/24 (Toila Vallavalitsus)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Nr** | **Asutuse nimi** | **Huviringi nimetus** | **Tegevusaeg nädalas (tundi)** | **I aste** | **II aste** | **III aste** | **gümnaasium** | **Osalejaid kokku** |
| 1 | Toila Gümnaasium | Käsikellade ansambel | 1 |  |  |  | 4 | 4 |
| 2 | Toila Gümnaasium | Muusikaring(solistid) | 1 | 14 | 8 | 7 | 6 | 35 |
| 3 | Toila Gümnaasium | Koor (5.-7. kl) | 1 |  | 10 |  |  | 10 |
| 4 | Toila Gümnaasium | Rahvatants 3.-4. kl | 1 |  | 22 |  |  | 22 |
| 5 | Toila Gümnaasium | Rahvatants 6.-7.kl | 1 |  |  | 18 |  | 18 |
| 6 | Toila Gümnaasium | Rahvatants 1. kl | 1 | 12 |  |  |  | 12 |
| 7 | Toila Gümnaasium | Tehnoloogia ja puidutöö | 1 |  | 2 | 4 |  | 6 |
| 8 | Toila Gümnaasium | Helitehnikud | 1 |  |  | 5 |  | 5 |
| 9 | Toila Gümnaasium | Kodutütred | 1 |  | 4 | 11 |  | 15 |
| 10 | Toila Gümnaasium | Ettevalmistuskoor | 2 | 11 |  |  |  | 11 |
| 11 | Toila Gümnaasium | Mudilaskoor | 2 | 13 |  |  |  | 13 |
| 12 | Toila Gümnaasium | Etlusring | 1 |  | 4 | 1 | 1 | 6 |
| 13 | Toila Gümnaasium | Näitering | 2 | 3 | 4 |  | 1 | 8 |
| 14 | Toila Gümnaasium | G rahvatants | 2 |  |  |  | 22 | 22 |
|  | **Toila Gümnaasium** | **Kokku** | **18** | **53** | **54** | **46** | **34** | **187** |
| 1 | Kohtla-Nõmme Kool | rahvatantsuring | 4 | 26 | 11 |  |  | 37 |
| 2 | Kohtla-Nõmme Kool | jalgrattakoolitus | 1 |  | 17 |  |  | 17 |
| 3 | Kohtla-Nõmme Kool | lauluring | 1 | 5 | 2 |  |  | 7 |
| 4 | Kohtla-Nõmme Kool | spordiring | 3 |  |  |  |  | 0 |
| 5 | Kohtla-Nõmme Kool | laste- ja noorte jooga | 2 |  | 4 |  |  | 4 |
| 6 | Kohtla-Nõmme Kool | pilliring | 2 |  | 16 | 6 |  | 22 |
| 7 | Kohtla-Nõmme Kool | kunstiring | 2 | 14 |  |  |  | 14 |
| 8 | Kohtla-Nõmme Kool | disain-käsitöö-toit | 1 |  | 4 | 2 |  | 6 |
| 9 | Kohtla-Nõmme Kool | fotoring | 2 |  | 5 |  |  | 5 |
| 10 | Kohtla-Nõmme Kool | minifirma-puutöö | 2 |  |  |  |  | 0 |
| 11 | Kohtla-Nõmme Kool | discgolf | 2 |  | 3 |  |  | 3 |
|  | **Kohtla-Nõmme Kool** | **Kokku** | **22** | **45** | **62** | **8** | **0** | **115** |

Mujal - valdavalt Jõhvis ja Kohtla-Järvel - käib huviringides 23/24 õppeaastal 195 last. Seega moodustab väljaspool valda huvihariduses osalejate arv ligi 2/3 kõigist huvihariduses osalejatest.

## Personal

Aastal 2022 töötas EHIS andmetel Toila valla lasteaedades 25 õpetajat, neist vastas kvalifikatsioonile 72%. Seoses rühmade lisandumisega Voka Lasteaeda ja rühmakoosseisude ümberkorraldustele (assistentide ametikohtade loomine), on olukord mõnevõrra muutunud. Aasta 2023 sügisel on lasteaedades õpetajate ametikohti kokku 20,15. Valla koolides töötas 2022. aastal 49 õpetajat, neist vastas kvalifikatsioonile 80%. Aasta 2023 sügisel on koolides õpetajate ametikohti kokku 41,75. Toila Muusika- ja Kunstikoolis on õpetajate ametikohti kokku 7,33.

Lasteaiaõpetajate vanusjaotuses moodustasid 50-aastased ja vanemad õpetajad 28%. Järelkasvu ehk kuni 39-aastaste õpetajate osakaal oli samaväärne. Koolide õpetajate vanusjaotuses oli vanemate õpetajate osakaal kõrgem - 50-aastased ja vanemad õpetajad moodustavasid 53% koolide õpetajaskonnast. Kuni 39-aastaseid 20% (joonis 21).

Joonis 21. Õpetajate vanusjaotus õppeaastal 21/22 (EHIS)

Õppeaastal 21/22 oli Toila Gümnaasiumi gümnaasiumiastmes õpetamisega seotud enam kui 2/3 kooli õpetajaskonnast - 24 õpetajat kooli 34-st õpetajast. Koormusväärtuses oli gümnaasiumiastmes 5,98 ametikohta. Õppeaastal 23/24 on gümnaasiumiastme õpetajate koormus kokku 6,33 ametikohta.

Tugispetsialistide (eripedagoog, logopeed, psühholoog ja sotsiaalpedagoog) ametikohti on 2023. aasta sügise seisuga asutuste struktuurides kokku 4,7 ametikohta, nendest täidetud 4,2 ametikohta. Võrreldes kohtadega struktuuris, hindavad asutused, et juurde oleks vaja veel u 5,3 ametikoha jagu tugispetsialiste. Ehk võrreldes ideaalolukorraga on puudu enam kui pooled tugispetsialistidest. Samuti on puudus ka abiõpetajatest koolis (tabel 8).

Tabel 8. Tugispetsialistide ametikohad – olemasolev olukord ja vajadus (Toila Vallavalitsus)

|  |  |  |  |  |  |  |  |
| --- | --- | --- | --- | --- | --- | --- | --- |
| **Asutus** | **Eripedagoog** | **Logopeed** | **Psühholoog** | **Sotsiaalpedagoog** | **Tugiisik** | **Abiõpetaja koolis** | **HEV koordinaator koolis** |
|  | **Olemasolevad kohad struktuuris** | | | | | | |
| Toila Gümnaasium | 0,4 | 0,5 | 0,4 | 1 |  | 1 | 0,1 |
| Kohtla-Nõmme Kool | 1 | 0,5 |  | 0,4 |  | 0,4 | 0,2 |
| Voka Lasteaed |  | 0,5 |  |  |  |  |  |
| **Kokku** | **1,4** | **1,5** | **0,4** | **1,4** | **0,0** | **1,4** | **0,3** |
|  | **Olemasolevad spetsialistid asutustes (täidetud kohad)** | | | | | | |
| Toila Gümnaasium | 0,4 | 0,5 |  | 1 |  |  | 0,15 |
| Kohtla-Nõmme Kool | 1 | 0,5 |  | 0,4 |  | 0,4 | 0,2 |
| Voka Lasteaed |  | 0,375 |  |  |  |  |  |
| **Kokku** | **1,4** | **1,4** | **0,0** | **1,4** | **0,0** | **0,4** | **0,4** |
|  | **Ideaalolukord (võrreldes kohtadega struktuuris)** | | | | | | |
| Toila Gümnaasium | 1 | 1 | 1 | 1 | 1 | 1 | 0,5 |
| Kohtla-Nõmme Kool | 1 | 1 | 0,5 | 1 | 1 | 2 | 0,2 |
| Voka Lasteaed | 1 | 1 |  |  | 2 |  |  |
| **Kokku** | **3,0** | **3,0** | **1,5** | **2,0** | **4,0** | **3,0** | **0,7** |
| **Puudu** | **1,6** | **1,6** | **1,5** | **0,6** | **4,0** | **2,6** | **0,4** |

## Kinnisvara

Toila valla asutuste kasutuses on kolm haridushoonet. Asutustes on vabu kohti enama arvu laste tarbeks (tabel 9).

Tabel 9. Vabad kohad haridusasutustes (Toila Vallavalitsus, EHIS)

|  |  |  |  |
| --- | --- | --- | --- |
| **Asutuse nimi** | **Lapsi 23/24** | **Kohad** | **Vabad kohad** |
| Kohtla-Nõmme Kool | 41 | 64 | 23 |
| Voka Lasteaed Naksitrallid | 100 | 110 | 10 |
| **Lasteaiad kokku** | **141** | **174** | **33** |
|  |  |  |  |
| **Asutuse nimi** | **Õpilasi 23/24** | **Kohad** | **Vabad kohad** |
| Kohtla-Nõmme Kool | 132 | 171 | 39 |
| Toila Gümnaasium | 259 | 375 | 116 |
| **Koolid kokku** | **391** | **546** | **155** |

**Voka Lasteaed Naksitrallid** hoone Voka alevikus valmis 1976. aastal. Lasteaiahoone on ehitatud 6-le rühmale (ja tolleaegsete normide järgi 140 lapsele), pinda on 1369 m². Kui hoone ruumiplaan on püsinud selle ehitamisest alates sarnane, siis hoone väliskonstruktsioonid on läbinud põhjaliku uuenduse. Nüüdisaegsete normatiivide alusel on hoone maksimaalne mahutavus 110 last.

**Kohtla-Nõmme Kool** on 4-korruseline hoone keset Kohtla-Nõmme alevit. Maja on ehitatud 1960. aastal koolimajaks 600 õpilasele, rekonstrueeritud aastatel 2010-2011. Hoone netopind on 3625 m², sh lasteaiaosa 394 m² spordisaal 178 m². Hoone on multifunktsionaalselt kasutuses - lisaks lasteaiale ja kooliosale asub hoones raamatukogu, postipunkt, juuksur ja perearstikeskus. Kooliosa mahutab maksimaalselt u 170 õpilast lasteaiaosa 64 last (kuni 4 rühma).

**Toila Gümnaasium** asub Toila aleviku lähedal Pühajõe külas. Gümnaasiumil on kasutada kaks hoonetekompleksi, uus (ehitatud 1974.a.) ja vana hoone (valminud 19. saj. lõpus). Uues hoones asuvad ainekabinetid, õpetajate tuba, administratsiooni ruumid, arstikabinet, spordisaal (kasutatakse ka aulana), söökla. Vanas hoones asuvad algklasside "koduklassid", Toila Muusika- ja Kunstikooli ruumid, raamatukogu, ainekabinetid ja väike saal kontsertide ja ürituste korraldamiseks. Hooneosades on pinda kokku 4215 m² pinda, sellest gümnaasiumi kasutuses 3255 m², sh 1383 m² klasside ja loenguruumide (26 tk) pinda. Koolihoonete ruumid mahutaksid maksimaalse täituvuse korral 375 õpilast.

**Toila Muusika- ja Kunstikooli** kasutuses on 960 m² pinda, sh gümnaasiumiga ristkasutuses olev nn väike saal.

## Finantseerimine

Lasteaedade ja huvihariduse rahastamine toimub omavalitsuse eelarvest, lastevanemate makstav kohatasu moodustab väikese osa tegelikest kuludest. Üldhariduskoolide rahastamine toimub riigieelarve toetusfondi eraldise ja omavalitsuse omavahendite arvelt, ideaalolukorras järgnevalt:

* toetusfondi kaudu eraldab riik omavalitsusele vahendid põhikooli- ja gümnaasiumi õpetajate, juhtide (direktorid ja õppealajuhatajad) ning tugispetsialistide töötasudeks;
* toetusfondi kaudu eraldab riik omavalitsusele vahendeid koolituse, õppekirjanduse ja koolisöögi kulude katmiseks;
* omavalitsus katab eelarvest kooli pidamisega seotud töökohtade kulud - administratsioon, õppe tugitegevused, toitlustamine ja majandushaldus jms;
* omavalitsus katab eelarvest kooli pidamisega seotud muud majandamiskulud, sh kinnisvarakulud.

Lasteaedade ja huvikoolide osas arvlevad omavalitsused oma registris olevate laste arvule vastavalt asutuse tegevuskoha maksumusele. Üldhariduses on omavalitsuste vahelisel arvlemisel aluseks riigi poolt kinnitatud ühe õppekoha tegevuskulu piirmäär (2023. aastal 95 eurot kuus). Seda tasub Toila vald teistele omavalitsustele väljaspool valda õppivate õpilaste ees (v.a. riigigümnaasiumid), kui ka omavalitsused, kelle lapsed käivad Toila valla koolides Toila vallale.

Toila valla põhitegevuse tulude maht 2023. aasta eelarves on u 8,6 miljonit eurot ja kulude maht ligi 9 miljonit eurot. Haridusvaldkonna kulud moodustavad u 5,4 miljonit eurot ehk 60% kogukuludest. Seoses Toila Lasteaed Naerumeri tegevuse lõpetamisega eelarveaasta keskel, kujunevad 2023. aasta (ja järgmiste eelarveaastate) alushariduse rahastamise kulud ümber. Hariduskulud on esitatud 2023. aasta eelarve kinnitamise seisuga.

Haridusvaldkonna kogukuludest moodustab 41% alusharidus, 47% põhi- ja üldkeskharidus, 8% huviharidus, 3% on muud hariduskulud (koolitoit, koolitransport jms).

Alushariduse kulud on kokku u 2,21 miljonit eurot. Sellest Kohtla-Nõmme ja Voka lasteaedade pidamise kulude maht on u 0,97 miljonit eurot. Lasteaiakohtade ostmiseks teistelt omavalitsustelt (eelkõige Kohtla-Järve linnalt) on ette nähtud 0,55 miljonit eurot ja Toila eralasteaialt kohtade ostmiseks oli ette nähtud 0,69 miljonit eurot. Tuludena kavandatud laekumised teistelt omavalitsustelt ja kohamaksumused kokku 370 tuhat eurot.

Põhi- ja üldkeskhariduse kulude maht on ligi 2,54 miljonit eurot. Sellest 1,58 miljonit Toila Gümnaasiumi pidamise kulud, 804 tuhat eurot Kohtla-Nõmme Kooli kulud ning u 160 tuhat eurot kulud koolikohtade ostmiseks teistelt omavalitsustelt.

Huvihariduse kulude maht on ligi 450 tuhat eurot. Sellest 200 tuhat Toila Muusika- ja Kunstikool pidamise kulud ning 250 tuhat eurot teenuste ostmiseks teistelt omavalitsustelt.

Kui üldhariduses on koolikohtade ost ja müük pigem tasakaalus, siis eriti alus- kuid ka huvihariduse valdkonnas ületab ostetud kohtade rahaline maht olulisel määral müüdud kohtade mahu (tabel 10).

Tabel 10. Haridusvaldkonna kulud ja tulud valla 2023. aasta eelarves (Toila Vallavalitsus)

|  |  |  |  |  |
| --- | --- | --- | --- | --- |
|  | **Kulud** | **Tulud** | **Omavalitsuse kulu** | **Omavalitsuse kulu osakaal** |
| **Alusharidus** | **2 211 000** | **371 000** | **1 840 000** | **83%** |
| Eraldised (teised KOV-id) | 555 000 | 273 000 | 282 000 | 51% |
| Voka Lasteaed Naksitrallid | 570 000 | 67 000 | 503 000 | 88% |
| Kohtla-Nõmme Kool | 399 000 | 31 000 | 368 000 | 92% |
| Toila Lasteaed Naerumeri | 687 000 | 0 | 687 000 | 100% |
| **Põhi- ja üldkeskharidus** | **2 537 000** | **1 490 000** | **1 047 000** | **41%** |
| Eraldised (teised KOV-id) | 158 000 | 116 000 | 42 000 | 27% |
| Toila Gümnaasium | 1 384 000 | 771 000 | 613 000 | 44% |
| Kohtla-Nõmme Kool | 804 000 | 459 000 | 345 000 | 43% |
| Toila Gümnaasiumi üldkeskhariduse õpetajad | 191 000 | 144 000 | 47 000 | 25% |
| **Huviharidus** | **449 000** | **102 000** | **347 000** | **77%** |
| Eraldised (teised KOV-id) | 250 000 | 89 000 | 161 000 | 64% |
| Toila Muusika- ja Kunstikool | 199 000 | 13 000 | 186 000 | 93% |
| **Muu haridusvaldkond** | **158 000** | **96 000** | **62 000** | **39%** |
| **Kokku** | **5 355 000** | **2 059 000** | **3 296 000** | **62%** |

Asutuste pidamise kuludest moodustavad personalikulud 80% ja majandamiskulud 20%, sealhulgas energiakulud (küte ja elekter) 9% (tabel 11).

Tabel 11. Haridusasutuste kulude jaotus (Toila Vallavalitsus)

|  |  |  |  |  |  |  |
| --- | --- | --- | --- | --- | --- | --- |
|  | **Kohtla-Nõmme Kool (lasteaed)** | **Voka Lasteaed Naksitrallid** | **Kohtla-Nõmme Kool** | **Toila Gümnaasium** | **Toila Muusika- ja Kunstikool** | **Kokku** |
| **Põhitegevuse kulud** | **398 000** | **570 000** | **804 000** | **1 575 000** | **199 000** | **3 546 000** |
| Töötasud | 341 000 | 418 000 | 627 000 | 1 285 000 | 173 000 | 2 844 000 |
| Majandamiskulud | 57 000 | 152 000 | 177 000 | 290 000 | 26 000 | 702 000 |
| sh energiakulud | 24 000 | 71 000 | 61 000 | 153 000 | 15 000 | 324 000 |
| Tööjõukulude osakaal | 86% | 73% | 78% | 82% | 87% | 80% |
| Energiakulude osakaal | 6% | 12% | 8% | 10% | 8% | 9% |

Õppekoha maksumuseks on 2023. aastal kinnitatud Toila Gümnaasiumis 251 eurot, Kohtla-Nõmme Koolis 220 eurot, Kohtla-Nõmme lasteaias 699 eurot, Voka Lasteaias 631 eurot ning Toila Muusika- ja Kunstikoolis 213 eurot kuus. Kohtade ostmise lõpetamine Toila eralasteaialt toob kaasa alushariduse kulude mõningase vähenemise, kuna arvestuslik kohamaksumus oli seal u kolmandiku kallim kui valla munitsipaallasteaedades (tabel 12).

Tabel 12. Õppekoha maksumused 2023. aastal (Toila Vallavalitsus)

|  |  |  |
| --- | --- | --- |
| **Asutus** | **Tegevuskulu lapse kohta aastas** | **Tegevuskulu lapse kohta kuus** |
| Toila Gümnaasium | 3 015 | 251 |
| Kohtla Nõmme Kool | 2 645 | 220 |
| Kohtla Nõmme Kool (lasteaed) | 8 384 | 699 |
| Voka lasteaed Naksitrallid | 7 576 | 631 |
| *Toila lasteaed Naerumeri* | *11 456* | *955* |
| Toila Muusika Kunstikool | 2 555 | 213 |

Riigieelarve toetusfondi eraldis üldhariduskoolide pidamiseks oli 2023. aastal u 1,4 miljonit eurot. Kokku kulub Toila valla koolide pidamisele u 2,54 miljonit eurot aastas, seega valla otsesed kulud koolide pidamisele on u 1,1 miljon eurot. Koolide rahastusest 58% tuleb riigilt ja 42% vallaeelarvest.

Toetusfondi eraldisest moodustab valdava osa põhikooliõpetajate töötasu toetus (miljon eurot). Gümnaasiumiõpetajate töötasu eraldis mahus 144 tuhat eurot ei kata täiel määral õpetajatele (arvestatud koosseisule 6,33 õpetaja ametikohta) eelarves ette nähtud palgakulu 191 tuhat eurot. Vallaeelarvest on vaja lisada u 47 tuhat eurot. Võrreldes eelnevate aastatega on see summa suurenenud (tabel 13).

Tabel 13. Gümnaasiumiõpetajate palgakulu aastatel 2020-2023 (Toila Vallavalitsus)

|  |  |  |  |  |
| --- | --- | --- | --- | --- |
|  | **2020** | **2021** | **2022** | **2023** |
| Riigi toetus õpetajate palgakuludeks | 99 704 | 108 481 | 129 066 | 144 290 |
| Valla osalus | 23 395 | 28 689 | 24 684 | 46 845 |
| Õpetajate palgakulu kokku | 123 099 | 137 170 | 153 750 | 191 135 |
| Valla osaluse osakaal | 19% | 21% | 16% | 25% |
| Õpilaste arv | 50 | 54 | 60 | 54 |
| Valla kulu õpilase kohta aastas | 468 | 531 | 411 | 868 |
| Kulu õpilase kohta aastas | 2 462 | 2 540 | 2 563 | 3 540 |

Aasta 2022. lõpu seisuga on haridusasutuste kasutuses olevate hoonete jääkväärtus 3,7 miljonit eurot. Möödunud kümnel aastal on hoonete seisukorra parendamiseks investeeritud kokku 820 tuhat eurot (tabel 14).

Tabel 14. Haridushoonete investeeringud ja jääkväärtus (Toila Vallavalitsus)

|  |  |  |  |
| --- | --- | --- | --- |
|  | **Investeeringud 2013-2022** | **Jääkväärtus 31.12.2022** | **Osakaal** |
| Toila Gümnaasium | 196 873 | 1 972 712 | 10% |
| Kohtla-Nõmme Kool | 119 457 | 1 147 846 | 10% |
| sh lasteaed | 101 759 |  |  |
| Voka lasteaed | 401 966 | 569 188 | 71% |
| **Kokku** | **820 055** | **3 689 747** | **22%** |

# Teenusevajaduse prognoos

Valla haridusvaldkonna teenusvajaduse prognoos on koostatud paar aastat tagasi, aasta 2022. 1. jaanuari rahvastiku alusel. Kohortkomponendi ehk vanusnihke meetodil koostatud prognoos näitab rahvastikku moodustavate aastakäikude suuruse samm-sammulist teisenemist ühest kalendriaastast järgmisse. Igal aastal lisab sündimus prognoositavasse rahvastikku ühe uue sünnipõlvkonna, vanemate aastakäikude suurus aga väheneb surnute arvu võrra (avatud rahvastiku puhul muudab aastakäikude suurust ka ränne). Tulevast rahvaarvu ja rahvastiku koosseisu mõjutavad kaks olulist tegurit - prognoosi hetkeks kujunenud rahvastiku vanuskoosseis ja see, mis juhtub sündimuse, suremuse ja rändega prognoosiperioodil.

Prognoosi väljundiks on hinnanguline teenusevajadus alus-, põhi- ja gümnaasiumihariduse kohta. Laste arv on esitatud õppeaasta alguse seisuga. Arvestades, et lasteaiaeas laste (1,5 kuni 6 eluaastat) osalus teenusel (alusharidus) on viimasel kuuel aastal olnud keskmisel u 88% ning tõenäoliselt jõustuv uus Koolieelse lasteasutuse seadus näeb omavalitsusele ette kohustuste tagada ka sõimekohad, saab lihtsustatult arvestada, et vastava vanusrühma demograafiline suurus vastaval õppeaastal on ka peaaegu võrdne tegeliku teenusevajadusega. Arvestades, et põhiharidus on kohustuslik, siis on põhikoolieas laste (7 kuni 15 eluaastat) vanusrühma demograafiline suurus vastaval õppeaastal võrdne tegeliku teenusevajadusega. Valla noorte (vanusrühm 16-18 eluaastat) osalus gümnaasiumihariduses on viimasel kuuel aastal olnud keskmisel 67%

Lähtuvalt haridusrände mustrist koostatud prognoos kahele ühendpiikonnale: Toila ja Voka ning Kohtla ja Kohtla-Nõmme. Mõlema piirkonna kohta on koostatud suletud rahvastikuga baasstsenaarium**:**

* püstitatud on eeldused, kus rändeprotsessidega ei ole arvestatud ehk stsenaarium iseloomustab rahvastiku sisemist taastevõimet;
* summaarse sündimuskordaja eelduste aluseks on näitaja viimase kuue aasta dünaamika üldistus. Eeldatud on, et sündimuskordaja on 1,65 last viljakas eas naise kohta ja kordaja jääb samale tasemele prognoosiperioodi lõpuni;

Prognoosi väljundiks on rahvaarv alushariduse teenusevajaduse seisukohalt olulistes vanusrühmades.

Prognoosi lähtehetkest on käesoleva arengukava koostamiseni möödunud peaaegu kaks aastat. Võrreldes prognoosieeldustega on tegelikkuses eelneval perioodil pigem stabiilne olnud summaarne sündimuskordaja Toila ja Voka piirkondades kujunenud möödunud kahel aastal erakordselt madalaks

Prognoos näitab, et viimaste aastate (2016-2021) keskmise sündimuskäitumise jätkudes ja rände puudumisel jääb sündide arv pikemaks perioodiks samaväärsele tasemele 31-36 sündi aastas. Tegelik sündide arv aastal 2022 ja prognoositav sündide arv aastal 2023 (8 kuu alusel) on osutunud kümnekonna võrra madalamaks. Samas arvestades Toila ja Voka piirkonna rahvastiku vanusjaotust, saab siiski eeldada, et erakordselt madala sündimusega aastad on majanduskeskkonna ebastabiilsusest vms tingitud erisus (mida võimendab populatsioonide väiksus) ning järgnevateks aastateks on kõrgema sündide arvu potentsiaal siiski olemas (joonis 22).

Joonis 22. Toila valla sündide arvu prognoos aastani 2040

Perioodi teise poole sündide arv võib tegelikkuses toimuvate rändeliikumiste tõttu osutuda mõnevõrra madalamaks (mh lahkuvad ka 20-29 aastased naised, kes siis tegelikkuses kohapeal ei sünnita).

Kahe ühendpiirkonna lasteaiaeas laste arv on samalaadses suurusjärgus. Möödunud õppeaasta 21/22 alguse seisuga oli Toila-Voka piirkonnas 129 ning Kohtla-Kohtla-Nõmme piirkonnas 126 lasteaiaeas last. Ka tulevikuarengud on sarnase mustriga. Tulenevalt viimaste aastate madalast sündide arvust kahaneb lasteaiaeas laste arv järgneva nelja aasta jooksul mõlemas piirkonnas 45-50 lapse võrra tasemele u 80-85 last, misjärel jääb sellele tasemele pikemaks ajaks. Kuigi möödunud kuue aasta vaates on noorematesse vanuserühmadesse toimunud mõningane sisseränne, on see olnud väikesemahuline (keskmiselt 3 last aastas) ehk ka selle trendi jätkumine ei suuda rahvastiku vanusstruktuurist lähtuvat alushariduse teenusevajaduse langust oluliselt pidurda. Tõenäoliselt tekib lähiaastatel vajadus nii mõnegi lasteaiarühma sulgemiseks ning vähenevad ka teenuse ostmise kulud teistelt omavalitsustelt (joonis 23 ).

Joonis 23. Lasteaiaeas laste arvu prognoos piirkondades aastani 2040

Ka ühendpiirkonna põhikoolieas laste arv on samaväärne, õppeaasta 21/22 alguse seisuga oli Toila-Voka piirkonnas 230 ning Kohtla-Kohtla-Nõmme piirkonnas 201 põhikoolieas last. Kui Kohtla-Kohtla-Nõmme piirkonnas laste arv järgneval paaril aastal veel kasvab, siis Toila-Voka piirkonnas algab peale järgmist õppeaastat kahanemine. Õppeaastaks 26/27 laste arv piirkondades ühtlustub, jätkub paralleelne kahanemine. Põhi, mil mõlemas piirkonnas on praegusega võrreldes u 70 last vähem (ehk u 140 last), saabub järgmise kümnendi keskpaigas. Sarnaselt lasteaiaeaga, on möödunud kuue aasta vaates vanuserühmas toimunud samamahuline sisseränne, kuid teenusevajaduse langust see samuti ei pidurda (joonis 24).

Joonis 24. Põhikoolieas laste arvu prognoos piirkondades aastani 2040

Gümnaasiumi- ja kutsekooli eas noorte arvu dikteerivad järgmiseks viieteistkümneks aastaks juba sündinud lapsed. Gümnaasiumieas noorte arvu olulisem kahanemine algab alles järgmise kümnendi esimeses pooles (joonis 25).

Joonis 25. Gümnaasiumi- ja kutsekooli eas noorte arvu prognoos piirkondades aastani 2040

Eeldades, et kohalikku gümnaasiumi läheb ka tulevikus u 65% Toila ja Voka piirkonna vastavas eas noortest, saab vald gümnaasiumiosa pidamisel arvestada vähemalt 40 või enama vallast pärit õpilasega. Juhul kui kümmekond või enam gümnasisti jääb kooli käima ka väljastpoolt valda, on võimalik veel vähemalt kümnendi jooksul pidada 50-60 õpilasega gümnaasiumiastet (joonis 26)

Joonis 26. Toila Gümnaasiumi õpilaste arvu prognoos Toila-Voka piirkonnas aastani 2040

# Finantsvõimekus

Tulenevalt asjaolust, et haridusvaldkonna kulud moodustavad valdava osa (u 60%) vallaeelarve kuludest, leiab valla finantsvõimekus käsitlemist valla haridusvaldkonna arengukava raames.

Toila valla põhitegevuse tulude maht on 2023. aasta eelarves planeeritud 8,6 miljonit eurot. Põhitegevuse tulude maht on möödunud kuue aasta jooksul kasvanud 1,4 miljoni euro võrra. Kui aastatel 2018-2021 jäi põhitegevuse tulem 8%-13% vahele põhitegevuse tuludest, on näitaja 2022. aastal (ainult 3%) ja eriti 2023 eelarves olulisel määral kahanenud. Eesti omavalitsuste keskmine põhitegevuse tulem oli 2022. aastal 10% põhitegevuse tuludest. Samas on 2023. aasta vallaeelarves planeeritud tulemiks -3%.

Valla võlakohustused olid 2022. a lõpu seisuga 0,2 miljonit eurot, teisalt oli likviidsete varade jääk 0,6 miljonit eurot ehk valla netovõlakoormus on 0% (Eesti omavalitsuste keskmine oli 2022. aasta lõpu seisuga 30%). Perioodil 2018–2022 on vald investeerinud põhivarasse 6,8 miljonit eurot. Investeeringute kogumahust 52% on olnud võimalik teha sihtfinantseeringute toel (tabel 15).

Tabel 15. Toila valla finantsnäitajad perioodil 2018 kuni 2023 (Rahandusministeerium, Toila Vallavalitsus)

|  |  |  |  |  |  |  |
| --- | --- | --- | --- | --- | --- | --- |
|  | **2018** | **2019** | **2020** | **2021** | **2022** | ***2023*** |
| Põhitegevuse tulud | 7 203 000 | 7 515 000 | 7 812 000 | 7 543 000 | 8 125 000 | *8 628 000* |
| Põhitegevuse kulud | 6 462 000 | 6 924 000 | 6 828 000 | 6 961 000 | 7 852 000 | *8 898 000* |
| Põhitegevuse tulem | 741 000 | 591 000 | 984 000 | 582 000 | 273 000 | *-270 000* |
| **Tulemi osakaal tuludest** | **10%** | **8%** | **13%** | **8%** | **3%** | ***-3%*** |
| Põhitegevuse tulud elaniku kohta | 1 508 | 1 577 | 1 656 | 1 627 | 1 767 | *1 897* |
| Põhitegevuse tulem elaniku kohta | 155 | 124 | 209 | 126 | 59 | *-59* |
| Võlakohustused aasta lõpu seisuga | 701 000 | 664 000 | 1 058 000 | 422 000 | 225 000 | *85 000* |
| Likviidsed varad aasta lõpu seisuga | 1 172 000 | 920 000 | 1 884 000 | 1 189 000 | 624 000 | *54 000* |
| Netovõlakoormus (eurodes) | -470 000 | -256 000 | -826 000 | -768 000 | -399 000 | *31 000* |
| ***Netovõlakoormuse %*** | ***0,00%*** | ***0,00%*** | ***0,00%*** | ***0,00%*** | ***0,00%*** | ***0,36%*** |
| Võlakohustused elaniku kohta | 147 | 139 | 224 | 91 | 49 | *19* |
| Põhivara soetus | 1 130 000 | 1 175 000 | 1 049 000 | 1 655 000 | 912 000 | *487 000* |
| Põhivara soetuseks saadav sihtfinantseerimine | 954 000 | 653 000 | 198 000 | 816 000 | 535 000 | *221 000* |
| Põhivara soetuseks antav sihtfinantseerimine | 96 000 | 68 000 | 105 000 | 106 000 | 332 000 | *126 000* |
| **Põhivara soetus elaniku kohta** | **257** | **261** | **245** | **380** | **271** | ***135*** |

Valla netovõlakoormuse individuaalne piirmäär on 80% põhitegevuse tuludest, seega on maksimaalne netovõlakoormus kuni u 6,9 miljonit eurot. Mis on sisuliselt ka valla teoreetiline investeerimisvõime, kuna likviidsete varade jääk on 2023. a. eelarveaasta lõpuks planeeritud nullilähedane. **Samas 2023. aasta eelarves planeeritud põhitegevuse tulemi juures tegelik laenamise võimekus (vabad vahendid laenu intresside ja põhiosa tagasimakseks) aga puudub.** Kuigi üldjuhul planeeritakse aastaeelarve konservatiivselt ja tulude osas leiab aset ülelaekumine, siis inflatsiooni mõju majandamiskuludele ja palgasurve omavalitsuse asutustes ületab tõenäoliselt tulude kasvu. Vabade vahendite ja investeerimisvõimekuse saavutamiseks on vajalik parandada Toila valla eelarvepositsiooni. **Vajalik on keskenduda põhitegevuse kulude ülevaatamisele ning varade, kohustuste ja tegevuste optimeerimisele.**

Aasta 2022. eelarve täitmise alusel moodustavad tuludest 62% maksutulud. Saadavad toetused on 29% ja tulud kaupade ja teenuste müügist on 7%. **Veel aastal 2018 6% tuludest (450 tuhat eurot) moodustanud muud tulud ehk ressursitasud (kaevandamisõiguse tasu ja laekumine vee erikasutusest) 2023. aasta eelarves enam ei sisaldu.** Eestis keskmiselt on maksutulude osakaal eelarves 62%, toetuste osakaal 28%, kaupade ja teenuste müügist saadavate tulude osakaal 9% ja muude tulude osakaal 0,8%. Ehk **Toila vald on tulude struktuurilt sarnane Eesti omavalitsuste keskmisega.**

Kulueelarvest moodustavad tööjõukulud 46%, majandamiskulud 49% ja antavad toetused 5%. Eestis keskmiselt on tööjõukulude osakaal eelarves 51%, majandamiskuludel 34% ja toetustel 14%. Toila vallas on seega võrreldes Eesti keskmisega majandamiskulude osakaal oluliselt kõrgem ning antud toetuste osakaal madalam (tabel 16).

Tabel 16. Tulude ja kulude jaotus vallaeelarves 2018-2023 (Rahandusministeerium, Toila Vallavalitsus)

|  |  |  |  |  |  |  |
| --- | --- | --- | --- | --- | --- | --- |
|  | **2018** | **2019** | **2020** | **2021** | **2022** | ***2023*** |
| Maksutulud | 56% | 58% | 58% | 62% | 62% | *64%* |
| Kaupade ja teenuste müük | 13% | 12% | 7% | 7% | 7% | *7%* |
| Saadavad toetused | 26% | 27% | 32% | 29% | 29% | *28%* |
| Muud tulud (kaevandamisõigus ja vee erikasutus) | 6% | 3% | 3% | 3% | 2% | *0%* |
| Antud toetused | 4% | 4% | 4% | 4% | 5% | *4%* |
| Tööjõukulud | 48% | 48% | 48% | 47% | 46% | *49%* |
| Majandamiskulud | 48% | 48% | 48% | 49% | 49% | *47%* |
| Muud kulud | 0% | 0% | 0% | 0% | 0% | *1%* |

Tegevusvaldkondade vaates moodustavad haridusvaldkonna kulud 60% põhitegevuse kuludest, 2023. aasta eelarves on valdkonnale planeeritud u 5,4 miljonit eurot. Valitsemis-, kultuuri-, majandus- ja sotsiaalvaldkonna kulud igaüks vahemikus 9%-12%. **Hariduskulude osakaal eelarves on suurenenud**, võrreldes viie aasta taguse ajaga 5% võrra (tabel 17).

Tabel 17. Kulude jaotus tegevusvaldkondade lõikes 2019-2023 (Toila Vallavalitsus)

|  |  |  |  |  |  |  |
| --- | --- | --- | --- | --- | --- | --- |
|  | **2019** | **2020** | **2021** | **2022** | ***2023*** | ***2023 1. lisaeelarve*** |
| Vallavalitsemisvaldkond | 738 000 | 760 000 | 762 000 | 740 000 | *914 000* | *908 000* |
| Kultuurivaldkond | 784 000 | 786 000 | 768 000 | 821 000 | *818 000* | *855 000* |
| Haridusvaldkond | 3 840 000 | 3 997 000 | 4 120 000 | 4 564 000 | *5 355 000* | *5 430 000* |
| Majandusvaldkond | 775 000 | 779 000 | 898 000 | 1 070 000 | *1 037 000* | *1 040 000* |
| Sotsiaalvaldkond | 785 000 | 506 000 | 413 000 | 657 000 | *774 000* | *774 000* |
| **Kokku** | **6 922 000** | **6 828 000** | **6 961 000** | **7 852 000** | ***8 898 000*** | ***9 007 000*** |
| **Osakaal** | | | | | | |
| Vallavalitsemisvaldkond | 11% | 11% | 11% | 9% | 10% | *10%* |
| Kultuurivaldkond | 11% | 12% | 11% | 10% | 9% | *9%* |
| Haridusvaldkond | 55% | 59% | 59% | 58% | 60% | *60%* |
| Majandusvaldkond | 11% | 11% | 13% | 14% | 12% | *12%* |
| Sotsiaalvaldkond | 11% | 7% | 6% | 8% | 9% | *9%* |

Võrreldes Toila valda sarnaste omavalitsustega (maavallad, kus elanike arv on u 5000 või mis on mitme keskusega), on näha, et Toila valla finantspositsioon on võlakoormuse suuruse ja maksutulude osakaalu osas parem, kui teistel. Teisalt tulemi osakaalu osas kehvemas otsas (tabel 18).

Tabel 18. Finantsvõimekuse võrdlus referentsomavalitsustega 2022. eelarvete täitmise alusel (Rahandusministeerium)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Toila vald** | **Alutaguse vald** | **Narva-Jõesuu linn** | **Viru-Nigula vald** | **Lääneranna vald** | **Rõuge vald** | **Ida-Viru maakond** | **Eesti** |
| Põhitegevuse tulud (milj €) | 8,1 | 13,1 | 9,6 | 9,4 | 8,8 | 9,2 | 208,7 | 2 616,1 |
| Põhitegevuse tulem (milj €) | 0,3 | 2,2 | 1,4 | 0,0 | 0,9 | -0,3 | 22,4 | 262,1 |
| **Tulemi osakaal tuludest** | **3%** | **17%** | **15%** | **0%** | **10%** | **-3%** | **11%** | **10%** |
| Võlakohustused (milj €) | 0,2 | 0,5 | 3,5 | 3,1 | 6,1 | 6,5 | 86,6 | 1 040,9 |
| Netovõlakoormus (milj €) | -6,1 | -6,1 | 2,1 | 2,9 | 3,9 | 6,5 | 55,7 | 792,7 |
| **Netovõlakoormuse %** | **0%** | **0%** | **22%** | **30%** | **45%** | **70%** | **27%** | **30%** |
| **Maksutulude osakaal** | **62%** | **36%** | **41%** | **53%** | **54%** | **54%** | **48%** | **62%** |
| Elanike arv 22/23 | 4 608 | 4 669 | 4 744 | 5 665 | 5 209 | 5 246 | 131 766 | 1 354 486 |
| Pindala (km²) | 266 | 1459 | 405 | 312 | 1440 | 933 | 3364 | 45339 |
| Asustustihedus (in/km²) | 17 | 3 | 12 | 18 | 4 | 6 | 39 | 30 |

Toila valla hariduskulu moodustab 2023. aasta eelarves põhitegevuse kuludest 60% ehk 5,4 miljonit. Kõikides teistes omavalitsuses on hariduskulude osakaal oluliselt madalam. Taandades kulu lasteaialaste ja kooli- ja huvikooliõpilaste koguarvule, on Toila valla kulu lapse kohta 10 000 eurot aastas, mis on küll madalam võrreldes Alutaguse valla ja Narva-Jõesuu linnaga (ressursitasude laekumised eelarvetes vastavalt u 4 ja u 2 miljonit eurot aastas), kuid kõrgem võrreldes suurema haridusasutuste tegevuskohtade arvuga Viru-Nigula, Lääneranna ja Rõuge valdades (tabel 19).

Tabel 19. Hariduskulude võrdlus referentsomavalitsustega (omavalitsuste eelarved, EHIS)

|  |  |  |  |  |  |  |
| --- | --- | --- | --- | --- | --- | --- |
|  | **Toila** | **Alutaguse** | **Narva-Jõesuu** | **Viru-Nigula** | **Lääneranna** | **Rõuge** |
| Hariduskulud 2023 | 5 360 000 | 6 900 000 | 4 030 000 | 5 160 000 | 4 860 000 | 4 760 000 |
| Hariduskulude osakaal | 60,20% | 51,94% | 41,88% | 50,64% | 54,20% | 51,09% |
| Lapsed lasteaedades 22/23 | 146 | 174 | 105 | 250 | 191 | 173 |
| Lasteaedade tegevuskohtade arv | 2 | 4 | 3 | 3 | 6 | 6 |
| Rühmade arv | 11 | 12 | 8 | 15 | 12 | 14 |
| Õpilased põhikoolides 22/23 | 334 | 371 | 223 | 485 | 411 | 380 |
| Õpilased Gümnaasiumides 22/23 | 54 | 31 | 0 | 43 | 48 | 0 |
| Koolide tegevuskohtade arv | 2 | 3 | 2 | 3 | 7 | 4 |
| Õpilased huvikoolides 22/23 | 78 | 81 | 65 | 92 | 221 | 0 |
| **Kulu lapse kohta** | **10 000** | **12 000** | **12 300** | **6 600** | **7 500** | **8 600** |
| **Võrdlus Toila vallaga** | **100%** | **120%** | **123%** | **66%** | **75%** | **86%** |

Eelpool kirjeldatud Toila valla eelarvevõimekuse ja hariduskulude suuruse kohta saab kokkuvõtvalt välja tuua, et haridusvaldkonna kulude osakaal eelarvest on võrreldes teiste sarnaste omavalitsustega suur ja nii absoluutnumbrites kui ka võrdluses laste arvuga pigem kõrge. Seega on vallal vaja kestlikuks arenguks nii finantsiliselt aga ka muid tegureid (sh demograafilised trendid) silmas pidades kavandada ja ellu viia muudatusi ka hariduskorralduses.

# Kokkuvõte ja Toila Gümnaasiumi tulevikualternatiivid

Viimase 15 aasta jooksul on nii valla rahvaarv kui ka lasteaialaste vanusrühmad Toila vallas kahanenud. Möödunud kuue aasta vaates saab piirkondade rahvaarvu muutuse vaates eristada kahte trendi - Toila piirkonnas on rahvaarv kasvanud ning Kohtla, Kohtla-Nõmme ja Voka piirkonnas kahanenud.

Aastakeskmine sündide arv vallas on vähenenud. Keskmiselt on möödunud kuuel aastal olnud sünde 32, samas möödunud kahel aastal 24 ja 22. Seejuures on sündide arv kukkunud just Toila ja Voka piirkonnas. Teisalt on nooremates vanusrühmades aset leidnud mõningane sisseränne- lapsi on enim lisandunud Toila, kuid ka Kohtla-Nõmme piirkonda. Kuni 18-aastaste osakaal valla kogurahvastikus on võrreldes Eesti keskmisega pisut madalam.

Valla elanikkonna soo-vanuskoosseisus on elanike jaotus vanuseliselt tasakaalust väljas -viljakasse ikka on juba sisenenud oluliselt väiksemad põlvkonnad ehk ilma sisserändeta leiab kümnendil aset sündide arvu kahanemine. Toila valla kuni 18-aastaste laste aastakäigud on vahemikus 40 kuni 60 last, v.a. eriti madala sündimusega möödunud kolme aasta põlvkonnad.

Laste arvu kahanemine lasteaedades on juba alanud. Kui veel kaks aastat tagasi oli lasteaialaste arv viimase 15 aasta vaates kõrgeimal tasemel (u 170 last), siis õppeaastal 23/24 on lapsi juba kolmekümne võrra vähem (141 last). Valla lasteaiad teenindavad valdavalt oma valla lapsi. Kohtla piirkonnas lasteaed puudub ja lapsed käivad lasteaias väljaspool valda.

Möödunud 15 aastal on õpilaste arv valla põhikoolides olnud valdava osa ajast samal tasemel (ehk ligi 300 õpilast), möödunud kahel aastal on õpilaste arv kasvanud. Seda eelkõige Kohtla-Nõmme kooli I kooliastme arvel. Valla elanikest lapsed moodustavad u 3/4 koolide põhikooliõpilastest, see osakaal on viimastel aastatel kahanenud -teistest omavalitsusüksustest pärit laste arv on suurenenud. Kohtla piirkonna õpilastest õpib enam kui 90% väljaspool valda, Kohtla-Nõmme piirkonna õpilastest õpib u pool kodukoolis, Toila ja Voka piirkonna õpilastest õpib 80% või enam Toila Gümnaasiumis. Toila Gümnaasium on kodukool ka Voka piirkonna õpilastele, teiste piirkondade vahelist haridusrännet põhikooliastmes ei toimu. Piirkonna õpilaste osakaal kodukooli õpilastest kooliastmetes on Toila Gümnaasiumis püsiv. Kohtla-Nõmme koolis on viimastel aastatel suurenenud väljastpoolt valda tulevate laste arv.

Õpilaste arv Toila Gümnaasiumi gümnaasiumiastmes oli madalseisus õppeaastal 12/13, mil õpilasi oli 32, õppeaastal 23/24 on kooliastmes 56 õpilast. Gümnaasiumis on suurenenud teise omavalitsuse elukoha registreeringuga õpilaste arv. Kohtla ja Kohtla-Nõmme piirkonna gümnasistid õpivad peamiselt Kohtla-Järve Gümnaasiumis. Seevastu Toila ja Voka piirkonna gümnasistidele on Toila Gümnaasium peamine valik. Möödunud kuue aasta keskmisena on Toila piirkonna gümnasistidest valinud Toila Gümnaasiumi pooled ja Voka piirkonna gümnasistidest on enam kui 3/4. Valla tervikvaates on Toila Gümnaasiumi valinud u 2/5 gümnasistidest.

Maakonnas on gümnaasiumiaste olemas seitsmes omavalitsuses asuvates koolides. Toila valla õpilaste valikuid on arvestades lähedust enim mõjutanud riigigümnaasiumide avamine Jõhvis ja Kohtla-Järvel.

Teenusevajaduse prognoosi järgi, tulenevalt viimaste aastate madalast sündide arvust, kahaneb lasteaiaeas laste arv järgneva nelja aasta jooksul nii Kohtla-Kohtla-Nõmme kui ka Toila-Voka 45-50 lapse võrra tasemele u 80-85 last, misjärel jääb sellele tasemele pikemaks ajaks. Tõenäoliselt tekib lähiaastatel vallas vajadus nii mõnegi lasteaiarühma sulgemiseks.

Kui Kohtla-Kohtla-Nõmme piirkonnas põhikoolieas laste arv järgneval paaril aastal veel kasvab, siis Toila-Voka piirkonnas algab peale järgmist õppeaastat kahanemine. Õppeaastaks 26/27 laste arv piirkondades ühtlustub ja jätkub paralleelne kahanemine. Põhi, mil mõlemas piirkonnas on u 70 last vähem (ehk u 140 last), saabub järgmise kümnendi keskpaigas.

Gümnaasiumieas noorte arvu olulisem kahanemine algab alles järgmise kümnendi esimeses pooles. Eeldades, et kohalikku gümnaasiumi läheb ka tulevikus u 65% Toila ja Voka piirkonna vastavas eas noortest, saab vald gümnaasiumiosa pidamisel arvestada vähemalt 40 või enama vallast pärit õpilasega. Juhul kui kümmekond või enam gümnasisti jääb kooli käima ka väljastpoolt valda, on võimalik veel vähemalt kümnendi jooksul pidada õppeaastale 23/24 sarnase suurusega gümnaasiumiastet.

Riigi hariduspoliitika suund on keskhariduses liikuda senisest enam riigigümnaasiumite suunas ja sidustada neid enam kutseharidusega. Võib eeldada, et riigi strateegia on riigigümnaasiumite loomisega saavutada olukord, kus munitsipaalgümnaasiumite õpilased „hääletavad jalgadega“ valides kohaliku gümnaasiumi asemel riigigümnaasiumi, millest tekib omavalitsustele surve oma gümnaasiumiaste sulgeda. Võib juhtuda, et riik püüab ka gümnaasiumiastme finantseerimise kokku tõmbamisega mõjutada omavalitsusi nende gümnaasiumite sulgemiseks. Omavalitsuste kulude vähendamisel tuleb arvestada, et gümnaasiumiosa sulgemine ei vähenda automaatselt taristukulusid. Selleks tuleks ka pinda haridustaristust välja arvata.

**Kokkuvõtvalt:**

* **Toila vald ei moodusta haridusteenuste osas ühtset tervikut**. Toila aleviku asutustes käivad Toila ja Voka piirkonna lapsed. Kohtla ja Kohtla-Nõmme lapsed ja noored Toilasse ei liigu. Toila Gümnaasium on kool Toila ja Voka piirkonna õpilaste tarbeks ja seega tuleb Toilas hariduskorralduse muutusi planeerides arvestada eelkõige vaid nende piirkondade lastega, jättes samas ruumi ka lähipiirkondade lastele (nt Kohtla-Järve Oru linnaosa lapsed).
* **Nõudlus haridusteenuste osas hakkab Toila vallas järgnevatel aastatel järk-järgult vähenema**. Esialgu lasteaias, seejärel põhikoolis ja hiljem gümnaasiumis. Lasteaias algab laste arvu kahanemine pihta juba lähiaastatel, põhikoolis kümnendi lõpul ja gümnaasiumis järgmisel kümnendi alguses. Gümnaasiumiealiste arvukus vallas püsib stabiilne veel kümmekond aastat.
* **Riigi hariduspoliitika vaates alla saja õpilasega gümnaasiumeid pigem ei nähta**. Toila gümnaasiumiosa õpilaste arv ei ole samaväärne täna ning puuduvad eeldused selle saavutamiseks tulevikus. **Riigi poliitika vaates ei ole tegemist jätkusuutliku gümnaasiumiastmega.** Alternatiivsed valikud läheduses on olemas riigigümnaasiumide näol. Teisalt on tegemist ainsa eestikeelse munitsipaalgümnaasiumiga Ida-Virumaa nn keskregioonis.
* **Toila Gümnaasiumi olemasolev koolihoone on liiga suur, amortiseerunud ja osalt alakasutatud.** Gümnaasiumiosa sulgemisel onvõimalus taotleda välist rahastust uue hoone ehitamiseks põhikoolile, mille maht on olemasolevast 4000 m² suurusest koolikompleksist u 40% võrra väiksem ja majandamiskulud madalamad. Arvestades Toila valla finansvõimekust, ei ole olemasoleva õppekompleksi rekostrueerimine omavahenditest pigem realistlik. Võttes arvesse ka eelpool esitatud argumente, tasub vallal ja kogukonnal seetõttu kaaluda uue põhikooli rajamist gümnaasiumiastmega jätkamise asemel.

Kuna Toila Gümnaasiumi gümnaasiumiosa tuleviku näol on tegemist ühe valla hariduskorralduse keskse küsimusega, on järgnevalt veel avatud sellega seotud olulisemaid aspekte.

Haridus- ja Teadusministeerium on teinud Toila vallale ettepaneku alustada läbirääkimisi **arutamaks gümnaasiumiastmes õppe lõpetamist Toila Gümnaasiumis** ning **olemasoleva Toila haridustaristu optimeerimist**, toetades nüüdisaegset õpikäsitust toetava kuni 135 õppekohaga põhikooli õpikeskkonna loomist. HTM ootab vallavolikogult seisukoha kujundamist järgnevate taustatingimustega:

* Põhikoolivõrgu korrastamiseks on Ida-Virumaal aastateks 2021-2029 ette nähtud 50 miljonit eurot struktuurifondide vahendeid. Omavalitsustelt nõutav omafinantseering on vähemalt 15% abikõlblikest kuludest;
* Toila õppehoone optimaalseks suuruseks on hinnatud 1600-1800 ruutmeetrit (koolihoone ilma sporditaristuta). Maksimaalne toetuse suurus vallale on kuni u 5,4 miljonit eurot ehk veidi üle 3000 euro ruutmeetri kohta.

Seega on vallal vaja kujundada seisukoht, kuidas edasi. Kas gümnaasiumiastme sulgemise hinnaga kasutada võimalust väiksema omafinantseeringuga haridustaristu kaasajastamiseks Toila-Voka piirkonnas või jätkata gümnaasiumiastme pidamist ja teha vajalikud taristuinvesteeringud (tulevikus) täielikult omavahenditest.

Toetuse vastuvõtmise tingimuste korral vajab läbirääkimist ka koolihoone suurus. Arvestades, et hetkel on Toilas põhikooliosas enam kui 200 õpilast ja kuigi tuleviku sündide ja põlvkondade suurus on väiksem, ei pruugi 135 õpilasele (15 õpilast klassis) rajatud kool olla siiski piisav. Seetõttu on järgnevalt arvestatud 180 õpilasega põhikooli rajamisega.

Vastavalt ruumimudelile, on ühe paralleeliga 20-õpilasega klassis põhikooli (kuni 180 õpilast) ruumivajadus suurusjärgus 1720 m². Arvestades uue õppehoone rajamisega olemasolevale krundile (olemasolevad kommunikatsioonid ja väliala) ja ehitusmaksumusega 2500 eurot/ m², kujuneks uue hoone rajamise maksumuseks suurusjärgus 4,2 miljonit eurot. HTM toetus moodustab kuni 85% koolihoone maksumusest ehk sellisel juhul ligi 3,7 miljonit eurot. Koos omavahenditest rajatava spordisaali ning muusika- ja kunstikooli osaga, kujuneks uue hoonestuse rajamise maksumuseks u 6,1 miljonit eurot.

Jätkamisel gümnaasiumiastmega ja olemasoleva hoonekompleksi rekonstrueerimiseks B-energiaklassi (arvestades ehitusmaksumusega 1500 eurot/ m²), oleks koguinvesteeringu vajadus samaväärne. Teisalt peaks kogu investeeringu rahastus tulema vallaeelarvest, samas kui uue põhikooli ehituse korral kujuneks omafinantseeringu suuruseks u 2,5 miljonit eurot.

Personali- ja majandamiskulude muutuvad mõlema stsenaariumi korral. Gümnaasiumiosaga jätkumisel eelkõige tulenevalt energiakulude säästust suurusjärgus -115 tuhat eurot aastas. Põhikooli ja muu uue hoonestuse rajamisel 200 000 kuni 230 000+ eurot järgneval alusel:

* Gümnaasiumiastme õpetajate palgakulu – valla rahastatud 1,6 ametikohta - u 50 000 eurot;
* Juhtimise, üld- ja majandushalduse palgafondi kahanemine tulenevalt pinna ja õpilaste arvu vähenemisest – 2 kuni 4 ametikohta 30 000 – 60 000 eurot;
* Kooli energiakulud (hetkel F eberiaklass, 2023.a. eelarves on energiakulu planeeritud 153 tuhat eurot) – 100 000 eurot või enam;
* Muusika- ja kunstikooli energiakulud – 10 000 eurot;
* Kooli muud majandamiskulud – 10 000 eurot või enam.

Toila valla olemasolev netovõlakoormus võimaldaks võtta laenu 6 miljonit eurot, kuid sellisel juhul on peaaegu kogu laenumaht täis. Sellest olulisem on tõsiasi, et vallal puudub põhitegevuse tulem sellise laenu teenindamiseks. Arvestades 15 aasta pikkuse perioodi ja 7% laenuintressiga (EURIBOR + panga marginaal), kujuneb aastaseks kuluks u 660 tuhat eurot. Põhikooli uue hoone rajamisel on vajaliku samadel tingimustel laenumahu teenindamise suurusjärgus 270 tuhat eurot aastas.

Kokkuvõtvalt on erinevate stsenaariumide rakendamise mõju Toila valla eelarve tulemile (põhitegevuse tulem ja finantseerimistegevuse tulem kokku) suurusjärkude võrra erinev. Jätkamisel gümnaasiumiga lisandub u 550 tuhat eurot aastas ja põhikooli uue hoone ehitamisel HTM toetusega u 40 tuhat eurot aastas (tabel 20).

Tabel 20. Toila Gümnaasiumi investeeringute alternatiivid

|  |  |  |
| --- | --- | --- |
|  | **Jätkamine gümnaasiumiastmega** | **Põhikooli uue hoone ehitus (20 õpilast klassis)** |
| Pind (m²) | 4215 | 2520 |
| Investeering kokku | 6 076 000 | 6 100 000 |
| sh omafinantseering | 6 076 000 | 2 445 000 |
| sh toetus | 0 | 3 655 000 |
| *toetuse määr* |  | *kuni 85% koolihoone maksumusest* |
| *koolihoone* | *3255 m² / 4 142 000 eurot* | *1720 m² / 4 300 000 eurot* |
| *muusikakool* | *960 m² / 1 440 000 eurot* | *400 m² / 1 000 000 eurot* |
| *spordisaal* | *494 m² / 500 000 eurot* | *400 m² / 800 000 eurot* |
| Laenu teenindamine (15 a periood /7%) | 665 000 | 270 000 |
| Personalikulude muutus | -10 000 | -80 000 |
| Majandamiskulude muutus | -105 000 | -148 000 |
| **Mõju vallaeelarve tulemile** | **550 000** | **42 000** |

Investeeringuvajaduse osas on sama suurusjärgu hinnanud ka Toila Vallavalitsuse tellidud eelkalkulatsioonid erinevatele alternatiividele(tabel 21).

Tabel 21. Toila kooli ehitus/rekonstrueerimise maksumuse kalkulatsioonid (OÜ Remetok)

|  |  |  |  |  |
| --- | --- | --- | --- | --- |
|  |  | **Pind (m²)** | **Maksumus** | **Ühiku maksumus (eurot/m²)** |
| 1 | Olemasoleva koolihoone rekonstrueerimine | 4 190 | 5 028 000 | 1200 |
| 2 | Olemasoleva koolihoone rekonstrueerimine mahtude vähendamisega | 2 800 | 6 384 000 | 2280 |
| 3 | Uue koolihoone ehitamine | 2 800 | 6 048 000 | 2160 |

**Samas on eelpool esitatud arvestused siiski eelhinnangu iseloomuga. Olemasoleval kinnistul hoonestuse ehitamiseks ja rekonstrueerimiseks on mitmeid erinevaid alternatiivne, mis vajavad protsessi edasises käigus täpsemat hindamist ja kalkuleerimist.**

Lõppkokkuvõttes saab öelda siiski järgnevat:

* **Toila valla finantsolukord vajab parandamist (kulud optimeerimist) – kuigi vallal laenukoormus puudub, on põhitegevuse tulem 0, mis tähendab, et investeerimisvõimekus ja laenude teenindamise võimekus sisuliselt puuduvad;**
* **Hariduskulud on võrreldes referentsomavalitsustega kõrged – võrdlus näitab, et Toila valla hariduskulud moodustavad eelarvest suurema osa kui teistes KOVides, samuti on kulud lapse kohta pigem kõrged;**
* **Uue põhikooli/multifunktsionaalse hoone rajamine on toetuse abil teostatav – uue multifunktsionaalse hoone (kool, huvikool, spordisaal) rajamisel tekkiv kokkuhoid võimaldab teenindada omafinantseeringu jaoks vajalikku laenu.**
* **Vallal puudub võimekust Toila Gümnaasiumi olemasoleva hoonestuse täiemahuliseks kaasajastamiseks omavahenditest – kuigi laenukoormus on 0, pole vald võimeline teenindama 5-6 miljoni euro suurust laenu, kuna see eeldab vähemalt 0,5 miljoni euro suurust täiendavat kokkuhoidu ja/või tulemit.**

1. <https://vokalasteaed.ee/arengukava/> [↑](#footnote-ref-1)
2. <https://docs.google.com/document/d/1qSieGhRC8NkKxn8HJ1keYjP0LGc85wHONLPSgpY0A_s/edit> [↑](#footnote-ref-2)
3. <https://toila.edu.ee/dokumendid/toila_gumnaasiumi_arengukava_2021-2026.pdf> [↑](#footnote-ref-3)
4. <https://docs.google.com/document/d/1qSieGhRC8NkKxn8HJ1keYjP0LGc85wHONLPSgpY0A_s/edit> [↑](#footnote-ref-4)
5. <https://toila.kovtp.ee/documents/1433808/38675822/gymnaasiumihariduse_perspektiiv_Toila_vallas_CumulusConsulting.pdf/ebad0e0d-9967-4102-977d-123fa56f9743> [↑](#footnote-ref-5)